সামরিক দিক থেকে আরও শক্তিশালী হয়ে উঠল চিনের নৌবাহিনী। সম্পূর্ণ দেশীয় প্রযুক্তিতে নিজস্ব বিমানবাহী রণতরী তৈরি করল চিন। রবিবার স্থানীয় সময় সকাল সাতটায় জলে ভাসল এটি। শুরু হয়েছে পরীক্ষামূলক পরিচালনা। ৫০ হাজার মেট্রিকটন ওজনের রণতরীটি নির্মিত হয়ছে ডালিয়ান শিপইয়ার্ডে। এই নিয়ে চিনের বিমানবাহী রণতরীর সংখ্যা দাঁড়াল দু’টি। তবে প্রথমটি রাশিয়ার তৈরি। এই প্রথম নিজেদের তৈরি বিমানবাহী রণতরী সংযুক্ত হতে চলেছে নৌবাহিনীর নিজস্ব ভাঁড়ার। একটি বিবৃতিতে চিনের নৌবাহিনীর পক্ষ থেকে জানানো হয়েছে, এখন বিভিন্ন পরীক্ষামুলক কাজে ব্যবহার করা হবে জলযানটিকে। সবকিছু ঠিকঠাক থাকলে আগামী ২০২০ সালের আগেই সমারিক বাহিনীর অন্তর্ভুক্ত করা হবে এটিকে। প্রসঙ্গত, বিশ্বের মাত্র হাতে গোনা কয়েকটি দেশের হাতে রয়েছে নিজস্ব প্রযুক্তির বিমানবাহী রণতরী। আমেরিকা, রাশিয়া, ব্রিটেন, ফ্রান্স, ভারতের পর সেই তালিকায় ঢুকে পড়ল চিনও। এখন পর্যন্ত সবদেশ মিলে মোট ১৮ টি বিমানবাহী রণতরী রয়েছে। সবচেয়ে বেশি রয়েছে আমেরিকার হাতে। মোট ১১ টি। ইতিমধ্যেই ২০৩০ সালের মধ্যে আরও একটি বিমানবাহী রণতরী তৈরির ঘোষণা করছে চিন। তবে এর ফলে ভারত মহাসাগর ও দক্ষিন চিন সাগরে শক্তির ভারসাম্য নষ্ট হতে পারে বলে আশঙ্কা প্রকাশ করেছে আন্তর্জাতিক মহল।